असें कदं डायरी नेईं लिखी। लिखने दी तांह्‌ग बी कदें नेईं होई। पर मनै दी डायरी, अपने कन्नै जां आलै-दुआलै होने आली अनेक गल्लें, अनेक परछामें गी अपने-आप गै सम्हालदी चली जंदी ऐ ते मौके-बेमौकै एह् परछामें मनै दे भित्त खोलियै, नजरें दे अनसोधे दब्बड़ै च पाह्‌लां पान लगी पौंदे न। केईं बारी, चाह्‌ने करी ते केईं बारी आप-मुहारे गै मुँह्‌जोरी करदे, चेतना दे खु’ल्ले अम्बरै च इनें पक्खरू-जन परछामें कन्नै मलाटी बी ते पनछानै दा गै इक सूखम रूप ऐ। तुस भाएं मन्नो भाएं नेईं ते हुन भाएं आखो जां नेईं, पर, पनछानै सरबंधी जेह्‌ड़ियां गल्लां जां तसवीरां इसलै साढ़े चेतें दी डायरी चा बाह्‌र निकलियै, साढ़ै सामने पाह्‌लां पा करदियां न, उनें गी ब्यान करने आस्तै अस नेईं, साढ़ी कलम साढ़े-शा बद्ध उत्सक से’ई होंदी ऐ, इसलै।